Az Európai Parlament állásfoglalása

( 2010. május 5.)

az Európai Unió Tagállamai Külső Határain Való Operatív Együttműködési Igazgatásért Felelős Európai Ügynökség 2008-as pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel

AZ EURÓPAI PARLAMENT,

tekintettel az Európai Unió Tagállamai Külső Határain Való Operatív Együttműködési Igazgatásért Felelős Európai Ügynökség 2008-as pénzügyi évre vonatkozó végleges éves beszámolójára,

tekintettel a Számvevőszéknek az Európai Unió Tagállamai Külső Határain Való Operatív Együttműködési Igazgatásért Felelős Európai Ügynökség 2008-as pénzügyi évre vonatkozó éves beszámolójáról szóló jelentésére, az Ügynökség válaszaival együtt [1],

tekintettel a Tanács 2010. február 16-i ajánlására (5827/2010 – C7-0061/2010),

tekintettel az EK-Szerződés 276. cikkére és az Európai Unió működéséről szóló szerződés 319. cikkére,

tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre [2] és különösen annak 185. cikkére,

tekintettel az Európai Unió Tagállamai Külső Határain Való Operatív Együttműködési Igazgatásért Felelős Európai Ügynökség felállításáról szóló, 2004. október 26-i 2007/2004/EK tanácsi rendeletre [3] és különösen annak 30. cikkére,

tekintettel az 1605/2002/EK, Euratom rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre [4] és különösen annak 94. cikkére,

tekintettel eljárási szabályzatának 77. cikkére és VI. mellékletére,

tekintettel a Költségvetési Ellenőrző Bizottság jelentésére és az Állampolgári Jogi, Bel- és Igazságügyi Bizottság véleményére (A7-0085/2010),

A. mivel a Számvevőszék kijelentette, hogy kellő mértékben megbizonyosodott a 2008-as pénzügyi évre vonatkozó éves beszámoló megbízhatóságáról, valamint arról, hogy az annak alapjául szolgáló ügyletek jogszerűek és szabályszerűek,

B. mivel 2009. április 23-án a Parlament megadta a mentesítést az Európai Unió Tagállamai Külső Határain Való Operatív Együttműködési Igazgatásért Felelős Európai Ügynökség ügyvezető igazgatójának az Ügynökség 2007-es pénzügyi évre szóló költségvetésének végrehajtására vonatkozóan [5], és a mentesítési határozatot kísérő állásfoglalásban a Parlament többek között:

- sajnálta, hogy a Számvevőszék a 2007-es éves jelentésében több olyan hiányosságot talált, amelyet már a 2006-os éves jelentésében is kiemelt, különösen az átvitt és törölt tételek magas szintjét (a 2007-ben rendelkezésre álló előirányzatok közel 70 %-át nem költötték el),

- megjegyezte, hogy az Ügynökség 2007-es költségvetése (42100000 EUR) több mint kétszerese volt a 2006-os költségvetésnek (19200000 EUR),

- felhívta az Ügynökséget, hogy javítsa pénzügyi gazdálkodását, különös tekintettel a 2007-es és 2008-as pénzügyi évre szóló költségvetésének növekedésére,

C. mivel 2008 volt az Ügynökség működésének harmadik teljes pénzügyi éve,

1. örömmel állapítja meg, hogy a Számvevőszék kellő mértékben megbizonyosodott arról, hogy az Ügynökség 2008. december 31-én lezárult pénzügyi évre vonatkozó éves beszámolója minden lényeges szempontból megbízható, valamint arról, hogy az alapjául szolgáló ügyletek egészében véve jogszerűek és szabályszerűek;

2. megállapítja, hogy az Ügynökség költségvetése jelentősen emelkedett az elmúlt három évben; tudomásul veszi, hogy a 2008-as pénzügyi évben a költségvetés 29000000 EUR-val, azaz az előző pénzügyi évhez képest közel 69 %-kal emelkedett, és hogy már 2007-ben (42100000 EUR) is több mint kétszeresére nőtt 2006-hoz (19200000 EUR) képest;

A 2006-os pénzügyi év óta visszatérő problémák

3. aggódik amiatt, hogy a Számvevőszék több olyan hiányosságot talált, amelyet már a 2006-os és 2007-es éves jelentésében is kiemelt; különösen a következőket sajnálja:

- az átvitt és törölt tételek magas száma (a 2008-ban rendelkezésre álló előirányzatok 49 %-át nem költötték el a pénzügyi év során, 2007-ben ez közel 69 %, 2006-ban pedig 55 % volt),

- jogi kötelezettségvállalásokra került sor a megfelelő költségvetési kötelezettségvállalások megtétele előtt,

- a Számvevőszék szerint a munkaerő-felvételi eljárások nem voltak összhangban a szabályokkal, különösen ami az eljárások átláthatóságát és megkülönböztetésmentességét illeti;

4. tudomásul veszi, hogy a pénzügyi évben 30300000 EUR összegű előirányzatot kellett átvinni, illetve 13000000 EUR rendelkezésre álló előirányzatot törölni kellett; hangsúlyozza azt is, hogy a 26800000 EUR működési kiadásra vonatkozó átvitt kötelezettségvállalásból (III. cím) 850000 EUR lezárt műveletekre vonatkozott, ezeket meg kellett volna szüntetni; ebben a tekintetben tudomásul veszi az Ügynökség azon válaszát, hogy kijavította a végleges éves pénzügyi kimutatásokat és garantálja, hogy további lépéseket tesz a kötelezettségvállalások ellenőrzésének megerősítésére;

5. mindazonáltal hangsúlyozza, hogy az átvitelek és törlések magas szintje arra utal, hogy az Ügynökség nem tudja kezelni költségvetésének ilyen jelentős növekedését; felteszi a kérdést, hogy – még ha az Ügynökség jelentős előrelépést tett is az előirányzatok 2009. évi felhasználása tekintetében – nem lenne-e jobb, ha a jövőben a költségvetési hatóságok több figyelmet fordítanának az Ügynökségek költségvetésének emelésére vonatkozó döntéseire, figyelembe véve az új tevékenységek megkezdéséhez szükséges időt; ezért kéri az Ügynökséget, hogy nyújtson bővebb tájékoztatást a jövőbeli kötelezettségvállalások megvalósíthatóságáról;

6. azt is fontosnak tartja, hogy az Ügynökség vezesse be a következőket:

- hatékony rendszer a szerződésekben meghatározott határidők tervezésére és ellenőrzésére,

- a tevékenységeire vonatkozó kockázatfelmérési eljárás annak érdekében, hogy azokat szorosan figyelemmel tudja kísérni,

- a differenciált előirányzatok rendszere a támogatásokat érintő jövőbeli költségvetésekben annak érdekében, hogy elkerülhetőek legyenek a törlések a következő pénzügyi években;

7. aggódik a Számvevőszék azon megállapítása miatt, hogy az Ügynökség több mint 17000000 EUR-t fizetett ki egyoldalúan, csak az Ügynökség által aláírt támogatási határozatok alapján, holott az Ügynökségekre érvényes szabályok nem rendelkeznek ilyen típusú eszközről; továbbá aggodalmát fejezi ki amiatt, hogy az Ügynökség ezeket a határozatokat gyakran már a tevékenység megkezdése, sőt néha a befejezése után írta alá; mindazonáltal tudomásul veszi az Ügynökség válaszát, melyben biztosítékot ad arra, hogy már új keretmegállapodást kötött az Ügynökség által koordinált közös műveletekben a jövőben részt vevő valamennyi határőrizeti szervvel;

8. aggódik amiatt, hogy a Számvevőszék újból megállapította, hogy jogi kötelezettségvállalásokra a megfelelő költségvetési kötelezettségvállalások megtétele előtt került sor; sőt megállapítja, hogy év végére már 49 utólagos kötelezettségvállalást (összesen több mint 1000000 EUR értékben) kellett felvenni a kivételek jegyzékébe; hangsúlyozza azt is, hogy – még ha az Ügynökség garantálta is, hogy 2009 májusára a kivételek száma már 50 %-kal csökken az előző év ugyanezen időszakához viszonyítva – a kivételek ilyen magas száma arra utal, hogy az Ügynökség kötelezettségvállalási rendszere visszatérő problémával küzd; ezért kéri az Ügynökséget, hogy hatékonyabban foglalkozzon e probléma teljes körű megoldásával;

9. üdvözli, hogy az Ügynökség vagyongazdálkodási politikát vezetett be;

10. tudomásul veszi, hogy 2008-ban az Ügynökség 474116,65 EUR kamatbevételt könyvelt el; az éves beszámoló és a kamatfizetések mértéke alapján arra következtet, hogy az Ügynökség tartósan magas készpénzállománnyal rendelkezik; tudomásul veszi, hogy 2008. december 31-én az Ügynökség készpénzállománya 28604623,67 EUR volt; kéri a Bizottságot annak megvizsgálására, hogy milyen lehetőségek vannak a 2343/2002/EK, Euratom rendelet 15. cikkének (5) bekezdése szerinti, az igényekre összpontosító készpénzgazdálkodás teljes körű érvényesítésére, és milyen elvi változtatásokra van szükség ahhoz, hogy az Ügynökség készpénzállományát tartósan a lehető legalacsonyabban tarthassa;

11. kéri az Ügynökségtől, hogy feladatait teljeskörűen lássa el, és továbbra is javítsa pénzgazdálkodását, különös tekintettel a 2009-es és 2010-es költségvetésében bekövetkezett növekedésre;

Emberi erőforrások

12. aggodalommal veszi tudomásul, hogy a Számvevőszék ismételten azt állapította meg, hogy a munkaerő-felvételi eljárások nincsenek összhangban a szabályokkal, és nem biztosítják átláthatóságukat, valamint azt, hogy a jelöltek között ne legyen megkülönböztetés;

Teljesítmény

13. tudomásul veszi, hogy 2009 júniusában az Ügynökség igazgatótanácsa határozatot hozott egy többéves munkaterv létrehozásáról a 2010–2013-as időszakra, annak ellenére, hogy az Ügynökséget létrehozó rendelet ezt nem írja elő; hangsúlyozza e többéves terv fontosságát annak érdekében, hogy az Ügynökség jobban tudja tervezni tevékenységét és értékelni az abban rejlő kockázatokat; mindazonáltal kéri az Ügynökséget, hogy gyorsan alakítson ki egyértelmű kapcsolatot munkaprogramja és pénzügyi előrejelzései között;

14. sürgeti az ügyvezető igazgatót, hogy mutasson be az igazgatótanácsnak a műveletek hatására vonatkozó adatokat;

15. kéri, hogy az Ügynökség a Számvevőszék következő jelentéséhez csatolandó táblázatában hasonlítsa össze a mentesítés során vizsgált évben történt előrelépéseket és az előző pénzügyi évben tett előrelépéseket, hogy a mentesítésért felelős hatóság jobban tudja értékelni az Ügynökség teljesítményét évről évre;

16. megjegyzi, hogy a következő években az Ügynökség költségvetésének végrehajtására vonatkozó mentesítésnek sokkal inkább az Ügynökség éves teljesítményén kell alapulnia;

Átláthatóság

17. megállapítja, hogy az Ügynökség nem ad tájékoztatást irányító szerveiről honlapján; ezért az átláthatóság növelésének eszközeként javasolja, hogy az igazgatótanács tagjainak jegyzéke kerüljön fel az Ügynökség honlapjára az igazgatótanács tagjainak összes elérhetőségi adatával együtt;

Együttműködés a tagállamokkal

18. megállapítja, hogy a költségvetés felhasználása és végrehajtása részben a tagállamok részvételétől függ; következésképpen arra ösztönzi az Ügynökséget, hogy fokozza a tagállamokkal folytatott párbeszédét részvételük növelése érdekében;

19. kéri az Ügynökséget, hogy javítsa a tagállamok által szerződésben vállalt költségek visszatérítésével kapcsolatos pénzügyi gazdálkodását azáltal, hogy a tagállamokkal együtt feltárja a probléma gyökerét, hogy velük együtt megfelelő megoldásokat tudjon találni;

Belső ellenőrzés

20. megállapítja, hogy a 2007-ben a Belső Ellenőrzési Szolgálat (IAS) által végzett kezdeti ellenőrzés után kiadott 23 ajánlásból 4-et hajtottak végre megfelelően és hatékonyan, 15 folyamatban van, míg 4-et még nem kezdtek el; hangsúlyozza, hogy a "nagyon fontos"-nak tekintett ajánlások a munkaköri leírások befejezésére és az alkalmazottaknak szóló célok kitűzésére, a biztonság erősítésére, a levelezés nyilvántartásának javítására, a támogatáskezelési folyamat erősítésére és a költségvetési rendelet betartásának biztosítására vonatkoznak;

21. gratulál ahhoz, hogy az Ügynökség 2008 végén belső ellenőrzési koordinátort/minőségirányítási vezetőt vett fel; hangsúlyozza, hogy ez az új poszt segíteni fog az Ügynökségnek abban, hogy szervezettebb, fegyelmezettebb és következetesebb megközelítést alkalmazzon a Belső Ellenőrzési Szolgálat ajánlásaival kapcsolatban;

22. a mentesítő határozatot kísérő horizontális jellegű egyéb észrevételei tekintetében utal az ügynökségek teljesítményéről, pénzgazdálkodásáról és ellenőrzéséről szóló, 2010. május 5-i állásfoglalására [6].

[1] HL C 304., 2009.12.15., 38. o.

[2] HL L 248., 2002.9.16., 1. o.

[3] HL L 349., 2004.11.25., 1. o.

[4] HL L 357., 2002.12.31., 72. o.

[5] HL L 255., 2009.9.26., 126. o.

[6] Elfogadott szövegek, P7_TA(2010)0139. Lásd e Hivatalos Lap 241. oldalát.

--------------------------------------------------